ສະຫະລັດ ຊອກຫາຊ່ອງທາງ ຍຸຕິການປາບປາມ ໃນຊີເຣຍ
ທ່ານນາງ Clinton ຍັງສືບຕໍ່ການຢ້ຽມຢາມ Saudi Arabia ເພື່ອຊອກຫາຊ່ອງທາງ ຍຸຕິການປາບປາມ ໃນຊີເຣຍ
ລັດຖະມົນຕີການຕ່າງປະເທດສະຫະລັດ ທ່ານນາງ Hillary Clinton ສືບຕໍ່ການຢ້ຽມຢາມ Saudi Arabia ໃນວັນເສົາມື້ນີ້ ໂດຍການພົບປະກັບບັນດາພວກນັກການທູດອາຣັບ ຢູ່ໃນ ເຂດອ່າວເປີເຊຍເພື່ອປຶກສາຫາລືຫາທາງຍຸຕິການປາບປາມການລຸກຮືຂຶ້ນຕໍ່ຕ້ານລັດຖະບານ ຢູ່ໃນຊີເຣຍ ການພົບປະທີ່ວ່ານີ້ ແມ່ນການອາລຳພະບົດ ຫຼືການດຳເນີນການໃນເບື້ອງຕົ້ນ ສຳຫຼັບກອງ ປະຊຸມເພື່ອນມິດຂອງຊີເຣຍ ຊຶ່ງຈະໄຂຂຶ້ນທີ່ນະຄອນອິສຕັນບູລ ໃນວັນອາທິດມື້ອື່ນ ທ່ານ ນາງ Clinton ພ້ອມໆກັບພວກນັກການທູດອື່ນໆຈາກປະເທດອາຣັບແລະປະເທດຕາເວັນ ຕົກທີ່ໃຫ້ການສະໜັບສະໜຸນຕໍ່ກຸ່ມກະບົດຊີເຣຍມີໝາຍກຳນົດທີ່ຈະໄປຮ່ວມກອງປະຊຸມດັ່ງ ກ່າວຢູ່ທີ່ເທີກີ ສະຫະລັດຍັງສືບຕໍ່ຄັດຄ້ານ ຕໍ່ການປະກອບອາວຸດໃຫ້ແກ່ພວກກະບົດໃນຊີ ເຣຍ ຊຶ່ງບາງປະເທດໃນເຂດອ່າວເປີເຊຍໄດ້ສະເໜີໄປນັ້ນ ວໍຊິງຕັນໄດ້ດຳເນີນການເພື່ອ ເຕົ້າໂຮມກຸ່ມຝ່າຍຄ້ານຕ່າງໆໃຫ້ເຂົ້າກັນແທນແລະຊອກຫາຊ່ອງທາງເພື່ອຈັດສົ່ງການຊ່ອຍ ເຫຼືອ ທາງດ້ານມະນຸດສະທຳເຂົ້າໄປໃນຊີເຣຍ ການປະທະກັນຮອບໃໝ່ລະຫວ່າງພວກປະທ້ວງ ແລະກຳລັງຮັກສາຄວາມສະຫງົບໄດ້ລະ ເບີດຂຶ້ນໃນທົ່ວປະເທດຊີເຣຍໃນວັນສຸກວານນີ້ ພວກກຸ່ມປົກປ້ອງສິດທິມະນຸດກ່າວວ່າ ມີ 11 ຄົນເສຍຊີວິດໃນການປະທະກັນດັ່ງກ່າວ ທ່ານ Kofi Annan ທູດພິເສດ ຂອງອົງການສະຫະປະຊາຊາດ ແລະສັນນິບາດອາຣັບໄດ້ຮຽກ ຮ້ອງ ໃຫ້ລັດຖະບານຊີເຣຍຈັດ ຕັ້ງປະຕິບັດການຢຸດຍິງໃນທັນ ທີແລະຢຸດເຊົາການໂຈມຕີຕໍ່ກຸ່ມ ຝ່າຍຄ້ານ ໂຄສົກຂອງທ່ານ Annan ກ່າວຕໍ່ພວກນັກຂ່າວ ທີ່ນະຄອນເຈນີວາໃນມື້ວັນສຸກ ວານນີ້ວ່າກຳນົດເສັ້ນຕາຍແມ່ນ ເວລານີ້ໂລດສຳລັບປະທານາທິ ບໍດີ Bashar al-Assad ຈັດ ຕັ້ງປະຕິບັດ ແຜນການສັນຕິ ພາບ 6 ຂໍ້ຊຶ່ງຮ່າງຂຶ້ນໂດຍອະ ດີດຫົວໜ້າ ອົງການສະຫະປະຊາຊາດ ທ່ານບໍ່ໄດ້ໃຫ້ລາຍລະອຽດຢ່າງເຈາະຈົງວ່າ ຈະມີ ການເອົາມາດຕະການອັນໃດ ຖ້າທ່ານ Assad ຫາກບໍ່ຈັດຕັ້ງປະຕິບັດຂໍ້ ຕົກລົງທີ່ວ່ານີ້ ບັນດາຜູ້ນຳຂອງປະເທດອາຣັບ ທີ່ກອງປະຊຸມສຸດຍອດຢູ່ນະຄອນຫຼວງແບັກແດັດໃນມື້ວັນ ພະຫັດຜ່ານມາໄດ້ໃຫ້ການສະໜັບສະໜຸນຕໍ່ແຜນການສ້າງສັນຕິພາບໃນຊີເຣຍ ແລະຮຽກ ຮ້ອງໃຫ້ມີການຈັດຕັ້ງປະຕິບັດແຜນການນີ້ໃນທັນທີ ທ່ານ Assad ໄດ້ຕົກລົງຮັບເອົາແຜນການດັ່ງກ່າວ ໃນມື້ວັນອັງຄານຜ່ານມາ ແຕ່ທະຫານ ລັດຖະບານຊີເຣຍຍັງບໍ່ໄດ້ສະແດງຮ່ອງຮອຍໃຫ້ເຫັນ ກ່ຽວກັບການໃຊ້ຄວາມຢັບຢັ້ງ ພວກ ຝ່າຍຄ້ານກ່າວວ່າຕົນສົງໄສວ່າທ່ານ Assad ບໍ່ມີຄວາມຕັ້ງໃຈທີ່ຈະຢຸດເຊົາການປາບປາມ ພວກປະທ້ວງແລະສວຍໃຊ້ຂໍ້ຕົກລົງສັນຕິພາບເປັນກົນລະຍຸດເພື່ອໜ່ວງເວລາ ອົງການສະຫະປະຊາຊາດກ່າວວ່າ ຄວາມຮຸນແຮງທີ່ພົວພັນກັບການປາບປາມການລຸກຮື ຂຶ້ນໃນຊີເຣຍເຮັດໃຫ້ມີຜູ້ເສຍຊີວິດແລ້ວຫຼາຍກວ່າ 9,000 ຄົນ